MultiChoice sê gou wie Afro Woldview opvolg | Netwerk24
Deur Petrus Malherbe 21 Augustus 2018 12:17
Die nuuskanaal Afro Woldview (DStv-kanaal 405) het Maandagaand om middernag van die lug verdwyn nadat sy kontrak met MultiChoice verstryk het.
Mzwanele Manyi, eienaar van die mediamaatskappy wat Afro Worldview besit het. Foto: Daily Sun
Volgens die uitsaaier word die kanaal se opvolger op 28 Augustus aangekondig.
Mzwanele Manyi, Afro Worldview se eienaar, het werknemers Maandag ingelig dat hulle van Dinsdag af tot verdere kennisgewing tuis kan bly.
Volgens News24 het dié aankondiging verskeie werknemers onkant gevang, al het MultiChoice reeds in Januarie gesê hy gaan nie sy kontrak met Afro Worldview, voorheen bekend as ANN7, hernu nie.
MultiChoice is reeds maande lank op soek na 'n plaasvervanger. Die uitsaaier is spesifiek op soek na 'n Suid-Afrikaanse, oorheersend Engelse nuuskanaal wat besit, bedryf en bestuur word deur 'n onafhanklike swartbeheerde maatskappy.
Die uitsaaier het vroeër vandeesmaand by navraag gesê die proses om 'n suksesvolle bieër vir die nuwe kanaal te vind, is nog nie afgehandel nie. Meer as 60 maatskappye het tenders ingedien.
Hoewel die suksesvolle kandidaat op 28 Augustus aangewys word, is dit nog nie duidelik wanneer dit op die lug sal wees nie.
Al wat nou op kanaal 405 verskyn is 'n foutboodskap wat lui dat die kanaal "nie beskikbaar is nie" en "gereserveer is vir toekomstige gebruik".
Die sluiting van die kanaal volg kort op die hakke van die sluiting van die koerant Afro Voice, voorheen bekend as The New Age.
Manyi het die koerant en TV-kanaal in 2017 van die omstrede Gupta-familie bekom.
Meer oor: Dstv | The New Age | Ann7 | Afro Worldview | Multichoice | Afro Voice | Mzwanele Manyi | Betaaltelevisie | Televisie